**Minamatský dohovor**

Svetová federácia zubných lekárov (FDI) víta ratifikáciu Minamatského dohovoru o ortuti. Keďže japonské mesto Minamata zaznamenalo vážne poškodenie zdravia svojich obyvateľov z dôvodu zamorenia ortuťou v polovici 20. storočia, práve tu došlo dňa 9. októbra 2013 k podpísaniu dokumentu.

**Minamatský dohovor**: FDI sa príprave dohovoru venovala prioritne a dosiahla všeobecný súhlas so spôsobom postupnej redukcie amalgámu využívaného v stomatologickej praxi – ortuť v amalgáme tvorí 50 % jej obsahu. Za postupnú redukciu sa vyjadrili FDI, WHO (Svetová zdravotnícka organizácia) a IARD (Medzinárodná asociácia stomatologického výskumu). „Pre našu profesiu je to výzva,“ povedal Dr. Staurt Johnston z British Dental Association, ktorý viedol vyjednávací tím. „Máme radosť, že Minamatský dohovor povolil zubným lekárom pokračovať v používaní kľúčového materiálu. Zubný amalgám je bezpečný a efektívny. Používa sa viac než 150 rokov a neexistuje štúdia, ktorá by dokumentovala jeho negatívny vplyv na ľudské zdravie.“ Odborník však dodal, že FDI sa zaviazala k redukcii používania amalgámu, podpore výskumu nových materiálov využiteľných v zubnom lekárstve, riadeniu prebytku zubného amalgámu a znižovaniu jeho aplikácie prostredníctvom lepšej prevencie.

**Konkrétne kroky**: V týchto dňoch pripravuje FDI pre svojich členov príručky, ktoré nadväzujú na Minamatský dohovor a majú za cieľ podať návod pre každého profesionála, aby svojou časťou prispel k naplneniu prísľubov. Zároveň budú obsahovať informácie pre zákonodarcov v oblasti zdravotníctva, zástupcov médií a verejnosť. V rámci riadenia prebytku zubného amalgámu zahájila FDI v spolupráci s WHO a UNEP (Program životného prostredia Spojených národov) pilotný projekt v krajinách východnej Afriky, ktorého náplňou je vytvorenie lokálnej expertízy manažmentu a recyklácie zubného amalgámu.